పల్లా రాజేశ్వర్ రెడ్డి

పల్లా రాజేశ్వర్ రెడ్డి, తెలంగాణ రాష్ట్రానికి చెందిన రాజకీయ నాయకుడు. తెలంగాణ రాష్ట్ర సమితి పార్టీ తరపున నల్గొండ-వరంగల్-ఖమ్మం పట్టభద్రుల నియోజకవర్గం నుండి 2015, 2021లో ఎమ్మెల్సీగా గెలుపొందాడు. ఆయన రైతు స‌మ‌న్వయ స‌మితి రాష్ట్ర అధ్యక్షుడిగా కేబినెట్ హోదాలో ఉన్నాడు.

జననం 
పల్లా రాజేశ్వర్ రెడ్డి 1963, నవంబరు 4వ తేదీన వరంగల్ జిల్లా, సోదేశపల్లి గ్రామంలో జన్మించాడు. ఆయన తండ్రి పల్లా రాఘవ రెడ్డి, తల్లి అనసూయ. పల్లా రాజేశ్వర్ రెడ్డి కి సూర్యదేవర నీలిమతో వివాహం జరిగింది. ఆయనకు ఇద్దరు కుమారులు.

విద్యాభాస్యం 
పల్లా రాజేశ్వర్ రెడ్డి పదవ తరగతి వరకు హన్మకొండ జిల్లా, ధర్మసాగర్ మండలం, మల్లికుదుర్ల లోని ప్రభుత్వ ఉన్నత పాఠశాలలో చదివాడు. ఖమ్మం ప్రభుత్వ డిగ్రీ కాలేజ్ లో డిగ్రీ పూర్తి చేశాడు. ఉస్మానియా యూనివర్సిటీ నుండి ఫిజిక్స్ లో పి.హెచ్.డి పట్టా పొందాడు.

రాజకీయ జీవితం 
పల్లా రాజేశ్వర్ రెడ్డి 1985-87 మధ్యలో ఉస్మానియా యూనివర్సిటీ ఎస్.ఎఫ్.ఐ కార్యదర్శిగా పని చేశాడు. 1988 నుండి 91 వరకు ఎస్.ఎఫ్.ఐ. హైదరాబాద్ నగర కార్యదర్శిగా పని చేశాడు. 2014లో తెలంగాణ రాష్ట్ర సమితి పార్టీలో చేరి నల్గొండ లోకసభ నియోజకవర్గం నుండి పోటీ చేసి ఓటమి పాలయ్యాడు. 2015లో నల్గొండ-వరంగల్-ఖమ్మం పట్టభద్రుల నియోజకవర్గం నుండి టిఆర్ఎస్ అభ్యర్థిగా పోటీ చేసి తొలిసారి శాసనమండలికి (ఎమ్మెల్సీ) ఎన్నికయ్యాడు. ఆయన 2017లో తెలంగాణ రాష్ట్ర సమితి ప్రధాన కార్యదర్శిగా నియమితుడయ్యాడు. అనంతరం 2016 - 2019 వరకు ప్రభుత్వ విప్ గా ఉన్నాడు.ఆయన 2018లో శాసనసభలో పబ్లిక్ అకౌంట్స్ కమిటీ (పీఏసీ) సభ్యుడిగా ఉన్నాడు. 2019లో అయన రైతు సమన్వయ కమిటీ చైర్మన్ గా భాద్యతలు చేపట్టాడు. 2021, మార్చిలో నల్గొండ-వరంగల్-ఖమ్మం పట్టభద్రుల నియోజకవర్గానికి జరిగిన ఎన్నికల్లో మరోసారి ఎమ్మెల్సీగా గెలుపొందాడు. ఆయన సెప్టెంబర్ 16, 2021న ఎమ్మెల్సీగా ప్రమాణ స్వీకారం చేశాడు.

మూలాలు 

శాసనమండలి సభ్యులు
ఉస్మానియా విశ్వవిద్యాలయం పూర్వ విద్యార్ధులు
తెలంగాణ రాజకీయ నాయకులు
తెలంగాణ రాష్ట్ర సమితి రాజకీయ నాయకులు
1963 జననాలు
జీవిస్తున్న ప్రజలు